Súradnice: 42°11′28″S 24°19′56″V﻿ / ﻿42,19111°S 24,33222°V﻿ / 42.19111; 24.33222

**Stará pošta** (bulh. Старата поща‎ – *Starata pošta*) je historická budova pošty zo začiatku 20. storočia, ktorá sa nachádza v meste Pazardžik v pazardžickej oblasti v južnom Bulharsku.

Budova má pridelený štatút kultúrnej pamiatky miestneho významu. Je jedným zo symbolov mesta Pazardžik a zároveň na základe vykonaného prieskumu najobľúbenejšia budova mesta.

Iné názvy
---------

Stavba je známa aj ako **Budova rajónnej prokuratúry a Ľudovéhu súdu** (bulh. Сграда на районната прокуратура и Народен съд‎ – *Sgrada na rajonnata prokuratura i Naroden săd*), **Budova ONS** (bulh. Сграда на ОНС‎ – *Sgrada na ONS*) (ONS je skratka tzv. *Obecného ľudového výboru* (bulh. Общински народен съвет‎ – *Obštinski naroden săvet*), **Dom bulharsko-sovietskeho priateľstva** (bulh. Дом на българо-съветска дружба‎ – *Dom na bălgaro-săvetska družba*), alebo **Budova bývalej pošty** (bulh. Сграда на бившата поща‎ – *Sgrada na bivšata pošta*).

Lokalita
--------

Budova sa nachádza v historickej časti mesta Pazardžik na námestí *ploštad „Konstantin Veličkov"* (bulh. площад „Константин Величков", doslovne: *námestie Konstantina Veličkova*) medzi ulicami „Asen Zlatarov" (bulh. улица „Асен Златаров", doslovne: *ulica Asena Zlatarova*) a „Konstantin Veličkov" (bulh. улица „Константин Величков", doslovne: *ulica Konstantina Veličkova*). Oficiálna adresa budovy je ulica „Asen Zlatarov" (bulh. улица „Асен Златаров", doslovne: *ulica Asena Zlatarova*) č. 24.

Dejiny
------

Detailný pohľad na vežu s hodinami
Budova bola postavená na návrh *Riaditeľstva pôšt a telegrafov* (bulh. Дирекцията на пощите и телеграфите‎ – *Direkcijata na poštite i telegrafite*). Parcela na ktorej budova mala byť postavená, patrila pazardžickému Chrámu svätej Bohorodičky, bolo preto dohodnuté, že výstavba budovy bude financovaná z prostriedkov chrámu, chrám ale bude inkasovať poplatky za prenájom priestorov v budove. Tie mali pochádzať z viacerých zdrojov, pretože od začiatku sa rátalo s tým, že okrem poštovej a telegrafnej stanice bude v budove sídliť aj lekáreň (v budove sídlila až do roku 1972) a tri miestnosti budú postavené ako ďukiany (malý obchod spojený so skladom).

Budova bola postavená v dvoch etapách v priebehu rokov 1907 – 1910. Výstavba bola ukončená v priebehu leta a ešte v tom istom roku budova začala pôsobiť ako poštová stanica a zároveň sa v nej nachádzala lekáreň P. Trumbeva. V roku 1949 sa budova začala využívať ako sídlo súdu. V roku 1971 získala budova štatút kultúrnej pamiatky miestneho významu.

V priebehu roku 1972 prevzal správu budovy tzv. *Mestský ľudový výbor* (bulh. Градски народен съвет‎ – *Gradski naroden săvet*) a budova začala od 15. decembra tohoto roku slúžiť ako tzv. *Dom bulharsko-sovietskeho priateľstva* (bulh. Дом на българо-съветска дружба‎ – *Dom na bălgaro-săvetska družba*). Tomuto účelu slúžila až do jari roku 1992. Neskôr bola v rámci reštitúcie vrátená do majetku Chrámu svätej Bohorodičky. Farnosť budovu nepotrebovala a tak priestory budovy rozpredala na burze viacerým súkromným firmám.

24. marca 1994 prepukol v budove požiar, ktorý ju vážne poškodil, vrátane hodinovej veže. Do jedného roka však bola plne reštaurovaná v pôvodnej podobe.

V súčasnosti sa v budove nachádzajú obchody a reštaurácie.

Charakteristika
---------------

Autorom budovy je významný bulharský architekt Penčo Genčev Kojčev.

Budova bola postavená aby slúžila potrebám poštovej a telegrafnej stanice, lekárne a troch malých obchodov v podobe ďukianov v prízemnej časti domu, ktorých výklady boli otočené k dnešnej ulici „Asen Zlatarov".

Štatút a dôvod pamiatkovej ochrany
----------------------------------

Kategória: kultúrna pamiatka miestneho významu

Rok vyhlásenia: 1971

Dôvod pamiatkovej ochrany: architektonicko-staviteľská hodnota budovy

Galéria
-------

* celkový pohľad na časť námestia a budovu pazardžickej starej poštycelkový pohľad na časť námestia a budovu pazardžickej starej pošty
* pohľad na jednu z bočných fasád budovypohľad na jednu z bočných fasád budovy
* detailný pohľad na vežu s hodinamidetailný pohľad na vežu s hodinami

Referencie
----------

1. 1 2 3 4 5 6 7 8 9 10 11 12 13 14 15 16 17 18  KOLEKTÍV AUTOROV. *Enciklopedija – Pazardžik i pazardžiška obština*. Pazardžik : Obština Pazardžik, 2011. 736 s. ISBN 978-954-684-308-1. S. 581.
2. 1 2 3 4 5 6 7 8 9 10   *Старата поща* [online]. pazardjikistoriqnastoqshte.alle.bg, [cit. 2023-12-31]. Dostupné online. Archivované 2023-12-31 z originálu.
3. 1 2 3 4 5 6 7 8 9 10 11  Дора Цветкова. *Старата поща - най-пазарджишкият символ* [online]. marica.bg, [cit. 2023-12-31]. Dostupné online.
4. 1 2 3 4 5 6 7 8 9 10   *НИНКН: Област Пазарджик* [online]. ninkn.bg, [cit. 2023-12-24]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Stará pošta (Pazardžik)**